Omnibus presentes litteras inspecturis Petrus, dictus abbas Pruliaci, totusque ejusdem loci conventus salutem. Notum facimus universis quod cum ecclesia beati Petri Autissiodorensis haberet quandam vineam sitam ante domum nostram apud Altissiodorum, et nos haberemus apud Augiacum quoddam arpentum vinee adherens fossato orti ipsius ecclesie beati Petri, considerata utriusque ecclesie utilitate, de consilio bonorum virorum in hoc convenimus cum venerabilibus abbate et conventu jam dicte ecclesie beati Petri, ut per excambium vineam jam dictam sitam ante domum nostram apud Altisiodorum ecclesia nostra in perpetuum possidebit, et ipsi similiter illam vineam sitam apud Augiacum, que erat nostra, in perpetuum possidebunt. Quod ut ratum et firmum sit in perpetuum, presentibus litteris annotatum, sigillo nostro fecimus roborari. Actum anno gratie millesimo ducentesimo vicesimo secundo, mense decembri.